กรมการค้าภายใน ยืนยันยังไม่อนุญาตให้ปรับขึ้นราคาบะหมี่กึ่งสำเร็จรูป
ร้อยตรี จักรา ยอดมณี รองอธิบดีกรมการค้าภายใน เปิดเผยว่า ได้ตรวจสอบข้อมูลจากบริษัทผู้ผลิตบะหมี่กึ่งสำเร็จรูปตรายำยำ หลังปรากฏเป็นข่าวว่าปรับขึ้นราคาขายส่งบะหมี่กึ่งสำเร็จรูปซองละ 10 สตางค์ มีผลตั้งแต่วันที่ 1 พฤษภาคมที่ผ่านมา โดยได้รับการยืนยันว่าในเดือนนี้ยังไม่มีการปรับราคาขายส่ง แต่เตรียมปรับลดส่วนลดทางการค้าที่ให้กับผู้ค้าส่งตั้งแต่วันที่ 1 มิถุนายนเป็นต้นไป เนื่องจากต้นทุนการผลิตและค่าขนส่งสูงขึ้น พร้อมยืนยันราคาขายปลีกจะยังคงเท่าเดิม การดำเนินการดังกล่าวเป็นกระบวนการทางธุรกิจ โดยจะต้องไม่กระทบถึงราคาขายปลีกที่ผู้บริโภคได้รับ เนื่องจากบะหมี่กึ่งสำเร็จรูปเป็นสินค้าควบคุมที่ต้องขออนุญาต จึงจะปรับราคาขายปลีกได้ ซึ่งขณะนี้กรมการค้าภายในยังไม่อนุญาตให้ปรับขึ้นราคา หากผู้ผลิตหรือผู้จำหน่ายรายใดปรับราคาโดยพละการ ถือเป็นการกระทำที่ผิดกฎหมายและมีโทษตามพระราชบัญญัติว่าด้วยราคาสินค้าและบริการฯ อย่างไรก็ตาม หากจำเป็นต้องปรับราคาสินค้า จะต้องพิจารณาเป็นรายกรณีอย่างรอบคอบ ไม่ให้ส่งผลกระทบต่อประชาชนผู้บริโภคมากเกินไป โดยเฉพาะสินค้าที่จำเป็นต่อการครองชีพ ขณะเดียวกันผู้ประกอบการ ก็ต้องสามารถดำเนินธุรกิจต่อไปได้ สินค้าต้องไม่ขาดแคลน ทั้งนี้ จะใช้ทั้งมาตรการทางกฎหมายและมาตรการทางบริหารเพื่อดูแลให้ความเป็นธรรมและสมดุลสำหรับทุกฝ่ายต่อไป